قومی ترانہ (پاکستان)

پاکستان کا قومی ترانہ، جو "پاک سرزمین" بھی کہلاتا ہے، سرکاری طور پر 1954ء میں پاکستان کا قومی ترانہ قرار پایا۔ اس کی دھن احمد جی چھاگلہ نے1949ء میں ترتیب دی جبکہ ترانے کے بول حفیظ جالندھری نے 1952ء میں تخلیق کیے۔۔ اس ترانے کو اس وقت کے گیارہ معروف سنگیت کاروں نے گایا جن میں احمد رشدی، کوکب جہاں، رشیدہ بیگم، نجم آرا، نسیمہ شاہین، زوار حسین، اختر عبّاس، غلام دستگیر، انور ظہیر اور اختر وارث علی شامل ہیں۔ قومی ترانے سے قبل پاکستان زندہ باد (فارسی) بطور قومی ترانہ استعمال ہوا کرتا تھا۔

 مراحل 
ایس ایم اکرم کی صدرات میں قائم ہونے والی نیشنل سانگ سلیکشن کمیٹی کے حفیظ جالندھری سمیت نو ممبر تھے۔ جن میں سردار عبدالرب نشتر، پیرزادہ عبد الستار، پروفیسر چکرورتی، چودھری نذیر احمد، ذو الفقار علی بخاری، اے ڈی اظہر، نسیم الدین شامل تھے۔
کمیٹی کو 723 ترانے موصول ہوئے جن میں سے کمیٹی نے حفیظ جالندھری، حکیم احمد شجاع اور سید ذو الفقار علی بخاری کے ترانے منتخب کیے-
پھر غیر جانبداری برقرار رکھنے کے لیے تینوں ترانے، دھن سے مطابقت جانچنے کے لیے بی بی سی کو بھجوا دیے گئے تھے۔
وہاں سے حفیظ جالندھری کے ترانے کو دھن کے مطابق عین معیاری قرار دیا گیا- جس کے بعد 4 اگست 1954ء کو مرکزی کابینہ نے حفیظ جالندھری کے ترانہ کو بطور قومی ترانے کے منظور کر لیا۔
 شاعر 
قومی ترانہ نامور شاعر ابو الاثر حفیظ جالندھری کا تحریر کردہ ہے، جو جون 1954ء میں منظور ہوا۔

 موسیقار 
قومی ترانہ کی دھن مشہور موسیقار احمد جی چھاگلہ نے مرتب کی تھی، یکم اگست 1949ء کو اسے ریڈیو پاکستان پر بہرام رستم جی نے اپنے پیانو پر بجا کر ریکارڈ کرایا۔ اس وقت اس کا دورانیہ 80 سکینڈ تھا۔ اس دھن کو پہلی مرتبہ یکم مارچ 1950ء کو پاکستان میں ایران کے سربراہ مملکت کی آمد پر بجایا گیا تھا۔

 منتخب ساز 
قومی ترانہ بجانے کے لیے منتخب ساز درج ذیل ہیں۔
 ولایتی طرز کی بانسری
 کلارنٹ
 اوبوا
 سیکسو فون
 کارنٹ
 ٹرمپٹ
 ہارن
 سلائیڈ
 ٹرومبون
 بیس ٹرومبون
 یوفونیم
 بے سون
 بیس اور ولایتی طرز کے ڈھول
 پکولو

 چیرمین 
 جناب ایس ایم اکرام
 ارکان 
 سردار عبدالرب نشتر
 پیر زادہ عبدالستار
 پروفیسر چکراورتی
 چودھری نذیر احمد خان
 ذوالفقارعلی بخاری
 اے ڈی اظہر
 کوی جسیم الدین
 ابو الاثر حفیظ جالندھری

 شاعری 
 اردو شاعری

 آسان لفظی ترجمہ و مفہوم 
شاعری!لفظی!شاعرانہ مفہومپاک سرزمین شاد باد
كشورِ حسين شاد باد
تُو نشانِ عزمِ عالی شان
ارضِ پاکستان!‏
مرکزِ یقین شاد باد

پاک سرزمین کا نظام
قوّتِ اُخوّتِ عوام
قوم، ملک، سلطنت
پائندہ تابندہ باد!‏
شاد باد منزلِ مراد

پرچمِ ستارہ و ہلال
رہبرِ ترقّى و کمال
ترجمانِ ماضی، شانِ حال
جانِ استقبال!‏
سایۂ خدائے ذوالجلالپاک سرزمین خوش (شاد) رہے(باد)،
خوبصورت (حسین) ملک (کِشور) خوش رہے.
تو عالیشان عزم کا نشان ہے
اے پاکستان کی زمین!
یقین کا مرکز خوش رہے

پاک سرزمین کے نظام کی
طاقت (قوت) لوگوں کا بھائی چارہ ہے
قوم، ملک، سلطنت
دیرپا (پائندہ) روشن (تابندہ) رہے
مرادوں کی منزل خوش رہے

ستارے اور چاند والا پرچم
ترقی اور کاملیت کا رہنما بنے
ماضی کا ترجمان، حال کی شان
زندگی (جان) کا استقبال
قادر مطلق خدا کے سائے میںپاک سرزمین تو ہمیشہ خوش و آباد رہے؛
حسین و خوبصورت ملک تو ہمیشہ خوش حال رہے
تو ہمارے بلند عزم و ارادے کی نشانی ہے
اے پاکستان کی سرزمین!
یقین و اعتماد کے مرکز تو ہمیشہ بنا رہے۔

پاکستانی سرزمین کا نظم و نسق
اس کی قوت و طاقت لوگوں کے بھائی چارے پر ہے؛
قوم، ملک اور حکومت (سلطنت)؛
تو ہمیشہ قائم و دائم اور روشن رہے!
تو ہمارے خواہشوں کی منزل خوش و آباد رہے

چاند اور ستارے والا ہمارا یہ پرچم
ہمیں ترقی اور عروج و کمال کی راہ دکھاتا ہے،
یہ ہمارے عظیم ماضی اور حال کی شان
اور مستقبل کی روح و جان!
قادر مطلق خدا کے سایہ میں ہمیشہ محفوظ رہے

 دیگر امیدوار ترانے 
کمیٹی کے سامنے جو ترانے بھیجے گئے اُن کی تفصیل درج ذیل ہے
 حکیم احمد کا شجاع کا لکھا گیا ترانہ 
زندہ باد پاکستان 
حبِ وطن ایمان
اس پہ فدا ہے جان و تن ________جانِ جاں وطن 
زندہ باد پاکستان 

________
یہ پرچم باوقار
امن و امان کا نشان 
پاکستان ہم سب کی عزت 
ہم اس پر قُربان ________
زندہ باد پاکستان 
حُبِ وطن ایمان 
اس پہ فدا ہے جان و تن ________جانِ جاں وطن 
زندہ باد پاکستان

 زیڈ اے بخاری کا لکھا گیا ترانہ 
انسانیت کا نشان 
علم و عمل ایمان 
عزم و یقیں ہے زندگی
زندگی عمل 
_________
انسانیت کا نشان 
انسانیت کا نظام 
اللہ کے احکام 
پاکستان کی ہر دم خدمت
ہم سب کا ایمان
_________
انسانیت کا نشان 
علم و عمل ایمان 
عزم و یقیں ہے زندگی
زندگی عمل 
انسانیت کا نشان

 تنازع 
انگریزی ویکیپیڈیا پر طویل عرصہ تک یہ دعویٰ کیا جاتا رہا کہ پاکستان کا پہلا ترانہ قائداعظم نے جگن ناتھ آزاد سے لکھوایا تھا اور عام لوگوں نے اس پر یقین کرنا شروع کر دیا، تاہم بعد میں محققین نے اس دعوی کو مضحکہ خیز گردانا، جس کے بعد اس دعوی کو ترک کر دیا گیا، مگر بعد میں بھی دہرایا جاتا رہا ہے۔ عقیل عباس جعفری نے اپنی کتاب میں اس قصہ پر تفصیلی تحقیق سے ثابت کیا کہ یہ قصہ جھوٹا ہے۔ جگن ناتھ آزاد کا لکھا ترانہ اس طر ح ہے۔

اے سرزمینِ پاک !

ذرے تیرے ہیں آج ستاروں سے تابناک

روشن ہے کہکشاں سے کہیں آج تیری خاک

تندیِ حاسداں پہ ہے غالب تیرا سواک

دامن وہ سل گیا ہے جو تھا مدتوں سے چاک

اے سرزمینِ پاک!

-

اب اپنے عزم کو ہے نیا راستہ پسند

اپنا وطن ہے آج زمانے میں سربلند

پہنچا سکے گا اس کو نہ کوئی بھی اب گزند

اپنا عَلم ہے چاند ستاروں سے بھی بلند

اب ہم کو دیکھتے ہیں عطارد ہو یا سماک

اے سرزمینِ پاک!

-

اترا ہے امتحاں میں وطن آج کامیاب

اب حریت کی زلف نہیں محو پیچ و تاب

دولت ہے اپنے ملک کی بے حد و بے حساب

ہوں گے ہم اپنے ملک کی دولت سے فیضیاب

مغرب سے ہم کو خوف نہ مشرق سے ہم کو باک

اے سرزمینِ پاک!

-

اپنے وطن کا آج بدلنے لگا نظام

اپنے وطن میں آج نہیں ہے کوئی غلام

اپنا وطن ہے راہ ترقی پہ تیزگام

آزاد، بامراد، جواں بخت شادکام

اب عطر بیز ہیں جو ہوائیں تھیں زہرناک

اے سرزمینِ پاک!

-

ذرے تیرے ہیں آج ستاروں سے تابناک

روشن ہے کہکشاں سے کہیں آج تیری خاک

اے سرزمینِ پاک!

لیکن تاریخی اعتبار سے جگن ناتھ کے ترانے کے قومی ترانہ ہونے کے شواہد نہیں ملتے ۔قومی ترانہ: دھن، شاعری اور تنازعات - پاکستان – Dawn News

 مزید دیکھیے 
 قومی ترانہ (پاکستان)
 ترانہ پاکستان (بنگالی)
 ترانہ پاکستان
 دل دل پاکستان
 پاکستان کا جھنڈا
 پاکستان کی ریاستی علامت
 لب پہ آتی ہے دعا

 حوالہ جات 

زمرہ:ایشیائی ترانے
زمرہ:پاکستان کی قومی علامات
زمرہ:پاکستان کے اعزازات و علامات
زمرہ:پاکستانی موسیقی
زمرہ:چھوٹے پیغام خانوں کا استعمال کرنے والے مضامین
پاکستان
زمرہ:ویکی ڈیٹا سے مطابقت رکھنے والی مختصر تفصیل
زمرہ:قومی ترانے
زمرہ:پاکستانی ثقافت